b'\n_START_ARTICLE_\nObservatorij \xc4\x8crni Vrh\n_START_PARAGRAPH_\nAstronomski observatorij \xc4\x8crni Vrh, bolj znan kar kot Observatorij \xc4\x8crni Vrh (angle\xc5\xa1ko \xc4\x8crni Vrh Observatory; koda IAU 106 Crni Vrh), je astronomski observatorij na \xc4\x8crnem Vrhu nad Idrijo, kjer se je skupina tamkaj\xc5\xa1njih astronomov osredoto\xc4\x8dila na iskanje asteroidov in kometov. Le\xc5\xbei na nadmorski vi\xc5\xa1ini 730 m, natan\xc4\x8dneje pri zaselku Predgri\xc5\xbee. Razvili so iskalni program PIKA, ki deluje na novem 600 mm robotiziranem daljnogledu Cichocki, ki so ga med letoma 2000 in 2002 sami izdelali. Na observatoriju so v obdobju 1997-2006 odkrili 186 asteroidov, od katerih jih je osem \xc5\xbee poimenovanih._NEWLINE_8. marca 2006 sta \xc4\x8dlana opazovalne skupine Bojan Dintinjana in Herman Miku\xc5\xbe okrila tudi supernovo SN 2006at v ozvezdju Velikega medveda._NEWLINE_Opazovanja na \xc4\x8crnem Vrhu so se za\xc4\x8dela oktobra 1975, ko so bile posnete prve slike no\xc4\x8dnega neba iz observatorija v Lomeh, ki je bil predhodnik dana\xc5\xa1njega. V letu 1976 so posneli slike kometa West. Trenutni observatorij je bil zgrajen leta 1985. Observatorij le\xc5\xbei nad mejo temperaturne inverzije, kar omogo\xc4\x8da nemotena opazovanja v mnogih jasnih no\xc4\x8deh._NEWLINE_Oddelek za fiziko Fakultete za matematiko in fiziko Univerze v Ljubljani ima na observatoriju postavljen 360 mm daljnogled Schmidt-Cassegrainovega tipa._NEWLINE_Stanislav Mati\xc4\x8di\xc4\x8d je 19. avgusta 2008 odkril komet C/2008 Q1 (Mati\xc4\x8di\xc4\x8d). To je prvi odkriti komet z observatorija in hkrati iz Slovenije. Poleg tega je to prvo odkritje kometa ljubiteljskega astronoma iz Evrope po letu 2002. Komet je bil odkrit z daljnogledom Cichocki. Sodelavec Observatorija in \xc5\xa1tudent FMF Jan Vales je 16. aprila 2010 odkril periodi\xc4\x8dni komet P/2010 H2 (Vales). Raziskovalci Catalina Sky Survey so opazovali isto podro\xc4\x8dje neba 15 ur prej in svetlega telesa niso na\xc5\xa1li.'